מוקדמות מונדיאל 2010 - אסיה
מהלך המוקדמות

קונפדרציית הכדורגל של אסיה (AFC) קיבלה 4.5 מקומות במונדיאל 2010. 43 נבחרות נרשמו למוקדמות, למעט לאוס, ברוניי והפיליפינים. הייתה זו הפעם הראשונה שבה מזרח טימור השתתפה במוקדמות המונדיאל, וגם הפעם הראשונה שבה אוסטרליה ניסתה להעפיל למונדיאל כחברה בקונפדרציה האסייתית, לאחר שהצטרפה אליה מקונפדרציית הכדורגל של אוקיאניה בתחילת 2006.
הדירוג הראשוני של הנבחרות, ששימש להגרלת שני הסיבובים הראשונים, היה מבוסס על הישגי הנבחרות במוקדמות מונדיאל 2006. קבלתה של אוסטרליה לקונפדרציה האסייתית סיבכה את המצב, כיוון שהיא לא התחרתה באותו טורניר במסגרת הקונפדרציה והעפילה למונדיאל 2006 בגרמניה, בו זכתה להצלחה רבה יותר מהנבחרות האסייתיות. הקונפדרציה האסייתית הציבה את אוסטרליה בקבוצת הדירוג הבכירה ביותר, דבר שהיה מנוגד למסורת המקובלת ולפיה הנבחרת החדשה בקונפדרציה כלשהי מדורגת בקבוצת הדירוג האחרונה. עד למועד ההגרלה בדרבן (שכללה את הסיבוב השלישי באסיה) שונו הכללים על מנת לדרג את 5 הנבחרות הבכירות באסיה לפי הישגיהן במונדיאל עצמו. דבר זה הוביל לשינויים קלים בדירוג. הנבחרות שדורגו במקום ה-1 עד ה-5 קיבלו פטור משני סבבי המוקדמות הראשונים, והעפילו ישירות לסיבוב השלישי. הנבחרות שדורגו במקום ה-6 עד ה-43 השתתפו בסיבוב הראשון, בו הוגרלו הנבחרות מהמקום ה-6 עד ה-24 נגד הנבחרות שדורגו במקום ה-25 עד ה-43. שמונה הנבחרות בעלות הדירוג הנמוך ביותר מבין מנצחות הסיבוב הראשון נאלצו לשחק בסיבוב מוקדמות שני. שאר הנבחרות העפילו ישירות לסיבוב השלישי. קבוצות הדירוג הן:
קבוצה בכירה (1 - 5): אוסטרליה, קוריאה הדרומית, ערב הסעודית, יפן, איראן
קבוצה א' (6 - 24): בחריין, אוזבקיסטן, כווית, קוריאה הצפונית, סין, ירדן, עיראק, לבנון, עומאן, איחוד האמירויות הערביות, קטר, סוריה, פלסטין, תאילנד, טורקמניסטן, טג'יקיסטן, אינדונזיה, הונג קונג, תימן
קבוצה ב' (25 - 43): וייטנאם, קירגיזסטן, המלדיביים, הודו, סינגפור, סרי לנקה, מלזיה, הרפובליקה הסינית, בנגלדש, מקאו, פקיסטן, אפגניסטן, מונגוליה, גואם, נפאל, קמבודיה, בהוטן, מיאנמר, מזרח טימור
הגרלת משחקי הסיבוב הראשון והשני נערכה במטה הקונפדרציה בעיר קואלה לומפור שבמלזיה ב-6 באוגוסט 2007. הנבחרות מקבוצה א' הוגרלו נגד הנבחרות מקבוצה ב'. כיוון שהנבחרות שהיו אמורות להעפיל לסיבוב השני לא היו ידועות, נערכה הגרלת הסיבוב השני בין הנבחרות המדורגות במקום ה-16 עד ה-19 לנבחרות המדורגות במקום ה-12 עד ה-15. תוצאות ההגרלה היו 17 נגד 14, 16 נגד 12, 18 נגד 13, ו-19 נגד 15.
20 הנבחרות חולקו לחמש קבוצות דירוג בהגרלת הסיבוב השלישי שנערכה בדרבן שבדרום אפריקה ב-25 בנובמבר 2007. קביעת הדירוג הייתה כמו בשני הסבבים הראשונים, למעט חמש הנבחרות הבכירות (שהעפילו למונדיאל 2006) וסודרו לפי תוצאותיהן במונדיאל. כתוצאה מכך דורגה איראן במקום השלישי במקום החמישי, ויפן וערב הסעודית דורגו במקום הרביעי. ארבע קבוצות הדירוג הן:
קבוצה א': אוסטרליה, קוריאה הדרומית, איראן, יפן, ערב הסעודית
קבוצה ב': בחריין, אוזבקיסטן, כווית, קוריאה הצפונית, סין
קבוצה ג': ירדן, עיראק, לבנון, עומאן, איחוד האמירויות הערביות
קבוצה ד': קטר, סוריה, תאילנד, טורקמניסטן, סינגפור
הנבחרות בכל בית שיחקו אחת נגד השנייה בשיטת בית-חוץ. שתי הנבחרות הראשונות בכל בית העפילו לסיבוב הרביעי.
בסיבוב הרביעי חולקו הנבחרות לשני בתים בני חמש נבחרות כל אחד. הגרלת הבתים נערכה בקואלה לומפור ב-27 ביוני 2008. דירוג הנבחרות היה מבוסס על הדירוג לקראת הגרלת הסיבוב השלישי, למעט ערב הסעודית ויפן (שדורגו במקום הרביעי ביחד) שהופרדו בבחירה אקראית בתחילת ההגרלה. 6 הנבחרות הבכירות פוצלו ל-3 קבוצות של 2 נבחרות כל אחת, ו-4 הנבחרות האחרונות שובצו לקבוצת דירוג אחת. בכל בית בסיבוב שובצה נבחרת אחת מקבוצות 1 - 3, ו-2 נבחרות מהקבוצה הרביעית. קבוצה א' כללה את אוסטרליה וקוריאה הדרומית, קבוצה ב' את איראן ויפן, קבוצה ג' את ערב הסעודית ובחריין, וקבוצה ד' את אוזבקיסטן, קוריאה הצפונית, איחוד האמירויות הערביות, קטר. הנבחרות בכל בית שיחקו אחת נגד השנייה בשיטת בית-חוץ. 2 הנבחרות הראשונות בכל בית העפילו ישירות למונדיאל, ושתי הנבחרות שסיימו במקום השלישי העפילו לסיבוב החמישי, שהמנצחת בו העפילה לפלייאוף הבין-יבשתי מול נציגת אוקיאניה. הגרלת סדר המשחקים בסיבוב החמישי נערכה במסגרת קונגרס פיפ"א שנערך בנסאו שבבהאמה ב-2 ביוני 2009.